
1. Alegerile legislative din Belgia

 

La 18 mai a.c. au avut loc în Belgia alegeri pentru Parlamentul federal bicameral alcătuit din Camera Reprezentanţilor cu 150 de locuri şi Senat cu 71 de locuri. 

Din cei 71 de membri ai Senatului, numai 40 sunt aleşi prin vot direct, iar 21 sunt desemnaţi de comunităţi: 10 de Consiliul Flamand, 10 de către Consiliul Comunităţii franceze şi 1 de Consiliul Comunităţii germane. 10 sunt cooptaţi de către reprezentanţii comunităţilor. La aceştia se adaugă senatorii de drept, printre ei fiind şi membri ai familiei regale. Deputaţii în Camera Reprezentanţilor sunt aleşi prin vot direct, în 11 circumscripţii electorale, pe baza reprezentării proporţionale; parlamentarii au un mandat de 4 ani, precedentele alegeri parlamentare având loc la 13 iunie 1999. 

Caracteristicile sistemului electoral belgian sunt prevăzute în Constituţia ţării:

· alegerile au loc prin sufragiu universal;

· se aplică principiul reprezentării proporţionale;

· votul este secret şi obligatoriu.

Potrivit Legii Electorale, partidele trebuie să atingă pragul electoral de 5% pentru a fi reprezentate în Parlament. 

În conformitate cu sistemul de organizare federal al statului, alegătorii (aproximativ 7,5 milioane) votează pentru formaţiuni distincte în cele trei regiuni ale ţării: Flandra (nord), Valonia (sud) şi Bruxelles (centru). 

Potrivit analiştilor politici, una dintre principalele necunoscute a scrutinului a fost rezultatul luptei electorale din Flandra, una dintre cele mai bogate regiuni în care locuiesc aproape 60% dintre belgieni. 

De 30 de ani, portofotoliul de prim-ministru al Belgiei revine, din motive demografice, liderului principalei formaţiuni politice flamande, locul de principal partid al acestei regiuni constituind un avantaj determinant pentru a asigura viitorul guvernului federal. 

Actualul premier, Guy Verhofstadt (liberal-democrat flamand), aprecia că va obţine un nou mandat de patru ani, după ce a condus, în 1999, o coaliţie între liberali, socialişti şi ecologişti flamanzi şi francofoni. Cota ridicată a popularităţii sale personale a făcut din acesta, potrivit observatorilor politici, un favorit important al alegerilor. 

Partidul său, creditat cu circa 22% dintre intenţiile de vot din Flandra, potrivit sondajelor de opinie publicate anterior desfăşurării alegerilor, era urmat de opoziţia creştin-democrată, condusă de fostul ministru al Justiţiei, Stefaan De Clerck, şi de socialiştii conduşi de Steve Stevaert. 

O altă necunoscută în regiune era, de asemenea, rezultatul care va fi obţinut de extrema dreaptă, reprezentată de Vlaams Blok şi probabila consolidare pe scena politică a extremei-drepte. Sondajele creditau partidul său cu circa 18%, o nouă creştere după procentul obţinut în 1999, de 15,4% din sufragii. 

În Valonia francofonă şi la Bruxelles (85% francofoni), alegătorii au avut de optat între Partidul Socialist (PS) şi Mişcarea Reformatoare (MR, liberal) a ministrului Afacerilor Externe, Louis Michel. 

Potrivit rezultatelor înregistrate în urma alegerilor legislative, partidele liberale şi socialiste flamande şi francofone dispun de un număr mare de deputaţi, ceea ce le va permite să formeze coaliţia de guvernare în Belgia. Astfel, liberal-demoraţii flamanzi (VLD) ai premierului Guy Verhofstadt, liberalii francofoni (MR) ai ministrului Afacerilor Externe, Louis Michel, şi socialiştii flamanzi (SPA) şi francofoni (PS) dispun de 97 de deputaţi din totalul de 150 de aleşi în Camera Reprezentanţilor a viitorului Parlament federal, respectiv Liberalii flamanzi şi francofoni totalizează 49 de locuri, faţă de 48 de locuri câte revin socialiştilor. Liberalii şi socialiştii se află, de patru ani, la conducerea Belgiei, în cadrul unei coaliţii care îi include şi pe ecologişti. G. Verhofstadt a declarat, în timpul campaniei sale electorale, că doreşte să conducă aceeaşi alianţă, dar care să nu-i includă pe ecologişti. 

S-a înregistrat, de asemenea, un nou procent record al extremei-drepte flamande Vlaams Blok (11,6% pentru Camera Reprezentanţilor, respectiv 9,4% pentru Senat) şi o puternică înfrângere a ecologiştilor. Scrutinul a marcat, totodată, eşecul creştin-democraţilor, conduşi de fostul ministru al justiţiei Stefan De Clerck, care au cedat puterea în 1999, după 40 de ani de conducere neîntreruptă. Cu cele 30% din voturi obţinute la Anvers, formaţiunea Vlaams Blok este principalul partid al celui de-al doilea oraş al ţării. 

Conform Constituţiei belgiene, premierul belgian în exerciţiu, Guy Verhofstadt, i-a prezentat, la 19 mai a.c., a doua zi după alegerile legislative, în mod oficial regelui Albert al II-lea demisia Cabinetului său. 

Regele a acceptat demisia şi a însărcinat guvernul cu încheierea afacerilor curente. 

Componenţa viitorului Guvern federal nu va fi cunoscută decât cel mai devreme peste câteva săptămâni, la finalul unor negocieri intense pentru constituirea viitoarei coaliţii de guvernare. 

2. Vizita Secretarului de stat american în Rusia 

 

Secretarul de stat al SUA, Colin Powell, a afirmat la Moscova, la 14 mai a.c., după o primă rundă de convorbiri cu omologul său rus, Igor Ivanov, că SUA şi Rusia vor depăşi diferenţele de opinie privind Irakul, declarând că SUA doresc să avanseze împreună cu Rusia în ceea ce priveşte dosarul irakian. Secretarul de stat american şi-a exprimat speranţa că diferenţele de opinie privind Irakul vor fi depăşite definitiv cu prilejul celor două reuniuni la vârf ce vor avea loc luna mai a.c. la Evian (Franţa) şi la Sankt Petersburg, la care vor participa preşedintele SUA, George W. Bush, şi omologul său rus, Vladimir Putin. 

Vizita lui Colin Powell în Rusia a coincis cu dezbaterea din Duma de Stat pe tema ratificarii Tratatului ruso-american de reducere a arsenalelor nucleare. Acest tratat privind dezarmarea nucleară, deja ratificat de SUA, a fost semnat de preşedinţii George W. Bush şi Vladimir Putin, la 24 mai 2002, la Moscova. 

"Sunt convins că parlamentarii ruşi sunt conştienţi că Tratatul constituie un acord între două state care se respectă reciproc şi care doresc să elimine ameninţările la adresa ambelor ţări şi a întregii lumi", a spus Colin Powell.

Duma de Stat a Rusiei a ratificat, la 14 mai a.c., Tratatul ruso-american privind dezarmarea strategică, ratificare amânată de mai multe ori. Tratatul a fost aprobat cu 294 de voturi pentru, 134 împotrivă şi nici o abţinere. Documentul, care prevede reducerea cu două treimi, pentru fiecare ţară, a numărului de ogive nucleare în ceea ce priveşte rachetele cu rază lungă de acţiune până în anul 2012, a fost ratificat în martie a.c. de către Senatul SUA. Conform Tratatului, SUA şi Rusia nu vor putea desfăşura până în anul 2012 decât între 1.700 şi 2.200 de ogive, faţă de 6.000 în prezent.

Ministrul rus de externe, Igor Ivanov şi secretarul de stat american, Colin Powell, au salutat ratificarea de către Duma de Stat a Tratatului ruso-american privind dezarmarea strategică. "În pofida unor divergenţe care au apărut pe tema crizei irakiene şi a altora care, probabil, vor mai apărea şi pe viitor, politica Rusiei este orientată către construirea unor relaţii de parteneriat durabil cu SUA", a subliniat şeful diplomaţiei ruse. 

La rândul său, Colin Powell a apreciat că un "astfel de eveniment, precum ratificarea Tratatului privind dezarmarea strategică de către Duma rusă arată că părţile sunt capabile să coopereze". El a precizat că există probleme nerezolvate între Rusia şi SUA în legătură cu proiectul american de rezoluţie vizând ridicarea sancţiunilor impuse Irakului, apreciind că cele două părţi nu au rezolvat nici problema revenirii în Irak a inspectorilor ONU pentru dezarmare, lucru dorit de Rusia şi refuzat de SUA. I. Ivanov a negat faptul că Rusia ar dori să încetinească lucrurile prin crearea de bariere artificiale şi a adăugat că ţara sa doreşte continuarea activităţii inspectorilor ONU în spirit constructiv. La rândul său, şeful Departamentului de Stat al SUA a menţionat că Statele Unite sunt gata să angajeze un dialog cu partea rusă în privinţa reconstrucţiei Irakului. 

Ministrul rus al afacerilor externe, Igor Ivanov, a mai menţionat pe parcursul discuţiilor că politica externă a Rusiei "este orientată către crearea unei relaţii durabile cu SUA", subliniind că cele două state colaborează pentru a face faţă ameninţărilor actuale, precum terorismul, traficul de droguri şi imigraţia ilegală.

Preşedintele rus, Vladimir Putin, a declarat, la 14 mai a.c., în cadrul întrevederii cu secretarul de stat american, Colin Powell, că Rusia şi SUA au reuşit, în pofida divergenţelor pe tema crizei irakiene, să menţină o bază fundamentală a relaţiilor bilaterale. Opinia liderului rus a fost împărtăşită şi de Colin Powell, care a apreciat că Rusia şi SUA pot împreună să ajute poporul irakian în construirea unei vieţi paşnice. Cu acelaşi prilej, preşedintele rus şi secretarul de stat american şi-au manifestat satisfacţia pentru ratificarea Tratatului privind dezarmarea strategică. În acelaşi context, şeful statului rus şi-a exprimat speranţa că summit-ul ruso-american, prevăzut pentru sfârşitul lunii mai a.c., la Sankt Petersburg, va da un nou impuls relaţiilor dintre Rusia şi SUA. 

Vladimir Putin a declarat că relaţiile ruso-americane s-au păstrat bune, în pofida divergenţelor referitoare la Irak. "Am discutat mult şi am avut dispute, nu cu mult timp în urmă, în legătură cu problema irakiană însă, în pofida acestui lucru, am păstrat baza fundamentală a relaţiilor noastre", a precizat el. Colin Powell a încercat, prin vizita sa, să convingă Rusia să nu se opună proiectului de rezoluţie american care urmăreşte ridicarea sancţiunilor impuse Irakului. "Am avut dezacorduri recente referitoare la Irak, însă acum cred că putem să mergem înainte şi să ne unim pentru a-i ajuta pe irakieni să ducă o viaţă mai bună", a declarat C. Powell.

Potrivit oficialilor ruşi, proiectul american de rezoluţie referitoare la Irak, care urmează să fie dezbătut în faţa Consiliului de Securitate ONU, nu acordă Naţiunilor Unite decât un rol secundar în reconstrucţia Irakului şi prevede acordarea dreptului de a controla economia irakiană, în special sectorul petrolier, forţelor de ocupaţie. Rusia doreşte ca ONU să joace un rol central în Irak şi cere revenirea inspectorilor pentru dezarmare înainte de ridicarea sancţiunilor. De asemenea. Rusia consideră că acordurile semnate cu Irakul, mai ales în domeniul petrolier, trebuie să fie compensate financiar de ONU în caz de anulare, a declarat, în aceeaşi zi, ministrul adjunct al afacerilor externe, Iuri Fedotov. "Plecăm de la ideea că toate contractele trebuie executate sau compensate", a declarat I. Fedotov, care a adăugat că ONU dispune de resursele necesare în acest sens. "Misiunea noastră este să minimalizăm pierderile economice şi politice ale rezoluţiei elaborate de Statele Unite, care prevede pentru ONU un rol secundar în reconstrucţia Irakului şi preluarea controlului asupra industriei irakiene de către forţele de ocupaţie", a precizat responsabilul rus. "În acelaşi timp, trebuie să fie instituită o bază pentru viitoarele relaţii ruso-irakiene", a adăugat I. Fedotov, subliniind că insistenţa Rusiei ar putea avea un rol negativ în relaţiile acestei ţări cu noile autorităţi irakiene.

3. Noi acţiuni privind securitatea internaţională

 

Potrivit oficialilor Pentagonului, SUA încearcă o serie de reforme a serviciilor secrete, cea mai importantă fiind contituirea unei superagenţii federale care să coordoneze toate serviciile de informaţii americane. O parte dintre aceştia consideră, însă, că strategia antiteroristă americană duce lipsă de resursele necesare, o reţea formată din 66 de agenţii coordonate la nivel federal, ce necesită resurse financiare deosebite, nefiind adecvată pentru desfăşurarea de misiuni. 

Un raport elaborat de Departamentul american al Justiţiei şi de Forumul pentru Studii privind Securitate Internă arată că serviciile de combatere a terorismului nu au suficient personal şi au nevoie de consultanţă pentru a întreprinde anchete în domeniul terorismului. 

Oficiali din cadrul autorităţilor centrale şi locale şi-au exprimat îngrijorarea în legătură cu lipsa de comunicare dintre autorităţile federale şi cele locale. "Au trecut aproape doi ani de la atacurile teroriste şi nu doar eu sunt de părere că autorităţile locale se simt excluse din programele de securitate", a declarat secretarul pentru Siguranţă Publică al statului american Massachusetts, Edward Flynn, unul dintre cei şase autori ai raportului menţionat. Acesta a precizat că "liderii locali ştiu că autorităţile federale de cele mai multe ori nu transmit informaţii detaliate, relevante şi foarte importante. Trebuie să colaborăm pentru a spori încrederea reciprocă, pentru a beneficia împreună de informaţii, în condiţii de securitate şi corectitudine". 

Responsabilii locali americani au ridicat pentru prima dată problemele referitoare la comunicarea dintre FBI şi poliţie imediat după atentatele teroriste de la 11 septembrie 2001, de la World Trade Center şi Pentagon. La acea vreme, poliţia locală a statului american Massachusetts a acuzat FBI că nu le-a furnizat informaţii obţinute chiar din jurisdicţiile lor. 

FBI a reacţionat angajând un şef al poliţiei locale a acestui stat pentru a se ocupa de problemele de interes regional, iar la un an după atentate, a creat reţeaua de 66 de agenţii care să analizeze ameninţările teroriste regionale. 

*

În efortul de modernizare a armatei americane, Pentagonul şi partenerii săi din cadrul Alianţei Nord-Atlantice reevaluează cele mai bune locaţii pentru bazele militare americane din afara graniţei Statelor Unite, prefigurând schimbări majore. 

Surse militare din cadrul Pentagonului au precizat astfel că Statele Unite ar putea muta bazele militare din ţările europene membre ale Alianţei Nord-Atlantice, precum Germania, către estul continentului, în ţări ca România şi Bulgaria. Experţii militari au declarat că operaţiunile din Kosovo, Afganistan şi Irak au demonstrat că unităţile militare reduse şi rapide sunt mai eficiente decât cele de care dispune în prezent NATO. 

Secretarul american al Apărării, Donald Rumsfeld, a afirmat, la 15 mai a.c., că vor fi operate schimbări referitoare la prezenţa militară a Statelor Unite în bazele din afara graniţelor, însă nu a furnizat alte detalii în legătură cu această chestiune. 

Decizia de mutare a bazelor americane coincide cu recentele manifestări ostile şi criticile aduse prezenţei militare a Statelor Unite în Irak. Astfel, Statele Unite şi-au retras trupele din Turcia, ca urmare a înlăturării regimului lui Saddam Hussein, iar până la sfârşitul anului, acestea vor fi retrase şi din Arabia Saudită. De asemenea, Pentagonul are în vedere restructurarea prezenţei trupelor americane în Coreea de Sud şi în Asia Centrală. 

Experţii militari sunt de părere că atitudinea anumitor ţări faţă de războiul din Irak ar putea constitui un factor de accelerare a procesului de rearanjare a forţelor de armată ale Statelor Unite. 

Generalul James Jones, şeful trupelor americane din Europa, va vizita, până la sfârşitul lunii iulie a.c., cele 19 ţări membre NATO şi cele şapte state est-europene, viitoare membre ale organizaţiei militare. 

Noul sistem al bazelor ar putea deveni operaţional din martie 2004. 

*

Actuala problemă a Irakului nu este rezultatul crizei din ONU, ci a confruntării dintre interesele Statelor Unite şi cele ale majorităţii statelor de pe glob, a declarat, la 15 mai a.c., Andrei Granovski, şeful Departamentului Organizaţii Internaţionale din Ministerul rus de Externe. 

Potrivit responsabilului rus, în prezent se poate vorbi despre "crearea unei noi lumi bipolare, în cadrul căreia un pol este format de Statelor Unite şi aliaţii lor apropiaţi, iar celălalt pol este reprezentat de majoritatea covârşitoare a statelor lumii care refuză să accepte acest tip de ordine mondială". 

În opinia diplomatului rus, ONU trebuie să depăşească prezenta criză, ceea ce nu este posibil decât cu sprijinul Statelor Unite. Andrei Granovski consideră că trebuie evitate disensiunile, fiind important şi necesar ca SUA să fie determinate să revină în sistemul securităţii colective reglementat de Carta ONU. 

În actuala lume globală, Statele Unite "nu sunt capabile să gestioneze evantaiul de probleme importante precum efortul de lichidare a foamei sau menţinerea păcii, în pofida puterii militare şi influenţei politice", a precizat A. Granovski. "În plus, Statele Unite au interesul de a legaliza într-un fel sau altul acţiunile unilaterale, ceea ce se poate face numai în cadrul ONU şi a Consiliului de Securitate", a afirmat el. 

În acest context, oficialul rus a amintit că, deşi SUA au acţionat unilateral în Irak, acestea au revenit în Consiliul de Securitate prezentând un proiect privind reconstrucţia Irakului. "Bună sau rea, nu avem decât o Organizaţie a Naţiunilor Unite" a subliniat expertul rus. "Este singura organizaţie care grupează majoritatea statelor lumii, mari şi mici, permiţându-le să aibă propria voce în Adunarea Generală", a precizat el. 

Potrivit lui A. Granovski, ONU este o organizaţie unică şi este eronată ideea că aceasta este depăşită sau că şi-ar fi delegat prerogativele Grupului celor mai puternice naţiuni industrializate. "Deciziile luate de G8 sunt obligatorii numai pentru statele membre, în timp ce deciziile Consiliului de Securitate al ONU au un caracter juridic obligatoriu şi universal", a conchis diplomatul rus. 

În acelaşi context, preşedintele rus, Vladimir Putin, a acuzat indirect, la 16 mai a.c., Statele Unite că au încercat, prin intervenţia armată din Irak, să-şi extindă zona de influenţă strategică, sub acoperirea luptei împotriva terorismului şi proliferării armamentului. 

"Armate puternice şi bine pregătite sunt folosite nu pentru a lupta împotriva acestor ameninţări, ci pentru a mări zona de influenţă strategică", a declarat preşedintele rus, în raportul său anual susţinut în faţa Parlamentului, fără însă a face referire directă la intervenţia militară americană în Irak. Totuşi, liderul rus a salutat succesele obţinute de coaliţia internaţională în combaterea terorismului în Afganistan, considerând această alianţă drept un instrument eficient. "Succesul cooperării internaţionale în cadrul coaliţiei antiteroriste, care se bazează pe prevederile de drept internaţional, trebuie să favorizeze revigorarea eforturilor internaţionale de luptă împotriva terorismului", a ţinut să precizeze preşedintele rus. 

V. Putin a subliniat faptul că Rusia s-a angajat, alături de Statele Unite şi de alte ţări, în combaterea terorismului. "Situaţia din Afganistan a arătat eficienţa coaliţiei în lupta antiteroristă", a subliniat preşedintele rus. Acesta a amintit că Rusia se numără printre primele state care s-au opus terorismului, făcând referire la Cecenia. Însă, în discursul susţinut, preşedintele a declarat că procesul politic din Cecenia va continua, în pofida ultimelor violenţe din această republică. 

Preşedintele rus a apreciat că este evident că rebelii încearcă să compromită procesul de pace, adăugând că trebuie făcute eforturi pentru normalizarea situaţiei din Cecenia. Dintre măsurile care ar urma să fie adoptate, Vladimir Putin a enumerat alegerea unui preşedinte şi a unui Parlament, partajarea puterii între Rusia şi autorităţile cecene, refacerea economiei şi acordarea atribuţiilor în materie de ordine publică poliţiei cecene. Vladimir Putin a mai anunţat, de asemenea, că Rusia elaborează o nouă generaţie de arme strategice care vor permite asigurarea securităţii Rusiei pe termen lung. 

Referindu-se la securitatea internaţională, el a declarat că Rusia este gata să discute despre modernizarea ONU, însă a afirmat că este necesară păstrarea mecanismului organizaţiei internaţionale. În situaţia agravării ameninţărilor mondiale, Vladimir Putin consideră că trebuie instituit un mecanism de decizie clar, transparent şi recunoscut de comunitatea internaţională. "ONU şi Consiliul de Securitate reprezintă un mecanism important de luare a deciziilor. Aceste hotărâri sunt adoptate cu dificultate sau deloc şi nu plac, întotdeauna, comunităţii internaţionale, dar reprezintă un mecanism universal care trebuie păstrat", a continuat V. Putin, care a recunoscut că este nevoie de modernizarea şi ameliorarea proceselor din cadrul ONU. 

*

Uniunea Europeană a decis, la 19 mai a.c., să înfiinţeze grupuri de lucru pentru a stabili necesităţile de ordin militar, dând asigurări că dispune de capacitatea operaţională necesară pentru a gestiona situaţiile de criză, misiunile umanitare sau de menţinere a păcii. 

"Evaluarea actuală a posibilităţilor militare europene arată că UE dispune de capacitatea operaţională de a efectua o serie de misiuni, dar este limitată de anumite deficienţe care au fost identificate", se arată într-o declaraţie comună a miniştrilor europeni ai Apărării, reuniţi la Bruxelles. 

Capacitatea operaţională se referă la posibilitatea membrilor UE de a mobiliza, într-un interval de 60 de zile, o Forţă de Reacţie Rapidă de 60.000 de persoane, obiectiv stabilit de UE în anul 1999, cu prilejul summit-ului de la Helsinki. Cu toate acestea, "viteza de mobilizare a forţelor europene este îngreunată de existenţa mai multor deficienţe de ordin militar, în ipoteza mai multor acţiuni militare de mare amploare în acelaşi timp", au subliniat miniştrii. Pentru a înlătura aceste deficienţe, "cei 15" au aprobat înfiinţarea unor "grupuri de lucru în domenii militare specifice, cum ar fi realimentarea în zbor a avioanelor sau dezvoltarea avioanelor de spionaj fără pilot". În afară de aceste grupuri de acţiune, care vor fi coordonate de Spania şi Franţa, celelalte grupuri se vor ocupa de "operaţiuni de luptă şi de salvare, structuri de comandă, forţe speciale şi apărare antirachetă". 

De asemenea, Franţa este însărcinată să coordoneze un grup de lucru care să analizeze capacităţile militare spaţiale, Belgia se va ocupa de misiunile umanitare, iar Italia de protecţia faţă de atacuri nucleare, chimice şi biologice. 

 

 

 

 

 

 

4. Propunere de revizuire a Proiectului de rezoluţie privind ridicarea sancţiunilor impuse Irakului

Statele Unite şi Marea Britanie au prezentat, la 15 mai a.c., Consiliului de Securitate ONU, un proiect de rezoluţie revizuit, consacrat ridicării sancţiunilor impuse Irakului. 

Spania este al treilea co-autor al proiectului de rezoluţie, care propune ridicarea imediată a sancţiunilor ONU impuse Irakului şi înfiinţarea unui Fond de Asistenţă destinat acestei ţări, subvenţionat din vânzarea petrolului şi plasat sub autoritatea forţelor de ocupaţie. Modificarea rezoluţiei privind ridicarea sancţiunilor împotriva Irakului cuprinde chestiunile legate de enormele datorii pe care Irakul le are faţă de structurile internaţionale, precum Clubul de la Paris. 

Textul rezoluţiei a fost amendat pentru a preciza că "veniturile rezultate din vânzarea petrolului irakian nu pot face obiectul unei acţiuni în justiţie până în momentul în care procesul de restructurare a datoriei nu va fi încheiat şi Irakul nu va avea un guvern reprezentativ, recunoscut de comunitatea internaţională". 

Acceptarea proiectului american de rezoluţie depinde de problemele legate de datoriile şi contractele fostului regim al lui Saddam Hussein, a declarat, la 15 mai a.c. un responsabil al diplomaţiei ruse. "Sperăm că interesele noastre legale vor fi luate în calcul, la fel ca şi interesele altor state. În acest moment, există discuţii la ONU, iar chestiunea va fi soluţionată, soarta rezoluţiei depinzând de acest lucru", a precizat ministrul adjunct al afacerilor externe ruse, Gheorghi Mamedov. 

Rusia se teme că prezenţa americană din Irak şi administrarea resurselor petroliere irakiene de către Statele Unite vor împiedica recuperarea datoriei Irakului către Rusia, estimată la 8 miliarde de dolari, şi ar putea duce la anularea contractelor încheiate cu fostul guvern irakian. 

SUA speră ca rezoluţia să fie adoptată până la data de 3 iunie a.c., pentru a înlocui programul "petrol contra hrană", dar această dată ar putea să nu fie respectată, deoarece Franţa, Germania şi Rusia au ridicat o serie de probleme tehnice şi juridice, în special în privinţa rolului Naţiunilor Unite. 

Potrivit unor diplomaţi americani, Statele Unite au anunţat că nu intenţionează să anuleze datoria externă a Irakului, estimată la 400 de miliarde de dolari. 

Ulterior, secretarul de stat american, Colin Powell, a declarat că viitorul guvern irakian îşi va respecta obligaţiile faţă de Rusia şi îşi va plăti datoria. C. Powell a estimat că datoria Irakului este de "circa 100-200 de miliarde de dolari, opt miliarde fiind datorate Rusiei". "Sunt sigur că noul guvern irakian va ţine cont de datoriile faţă de Rusia", a subliniat C. Powell. 

Rusia şi China consideră că rezoluţia americano-britanică referitoare la Irak, înaintată Consiliului de Securitate, are nevoie de multe modificări, a declarat, la 16 mai a.c., adjunctul ministrului rus de Externe, Iuri Fedotov.

Rusia şi China au întrebări precise în legătură cu proiectul de rezoluţie şi consideră "că acest proiect are nevoie de serioase modificări", a explicat I. Fedotov, după o întâlnire cu omologul său chinez, Yang Wenchang. "În forma actuală, proiectul de rezoluţie ridică multe probleme", a adăugat oficialul rus.

Pe de altă parte, un înalt diplomat rus şi-a exprimat speranţa că SUA şi Rusia ar putea ajunge la un compromis în ceea ce priveşte adoptarea rezoluţiei ONU pe tema reconstrucţiei Irakului, sugerând astfel dorinţa Rusiei de a reface, în urma diferendelor provocate de războiul din Irak, relaţiile cu SUA. 

În acest sens, adjunctul ministrului rus de externe, Gheorghi Mamedov, a declarat că recentele convorbiri între înalţi oficiali ruţi şi Colin Powell au ajutat la clarificarea diferendelor dintre Rusia şi SUA. "Ultimele convorbiri de la Moscova au accentuat probabilitatea ajungerii la un punct comun în ceea ce priveşte rolul pe care ONU trebuie să îl aibă în reconstrucţia Irakului postbelic". 

De asemenea, diplomatul rus a subliniat că Rusia a solicitat onorarea contractelor pe care companiile ruse producătoare de petrol le-au semnat cu regimul lui Saddam Hussein în cadrul programului "petrol contra hrană". "În mod normal, ne aşteptăm ca interesele noastre stipulate în documente legale să fie onorate împreună cu cele ale altor naţiuni", a adăugat Gheorghi Mamedov. 

Diplomatul rus a specificat ca Rusia favorizează includerea în documentul amintit şi a unor principii de bază care să garanteze suveranitatea Irakului. "Acest lucru va demonstra faptul că nu ne luptăm doar pentru recuperarea banilor şi pentru depăşirea diferendele provocate de război, dar şi să prezentăm viziunea noastră asupra Irakului şi a principiilor prin care dorim să ajutăm poporul irakian să-şi recâştige suveranitatea", a declarat G. Mamedov. 

Responsabilul Ministerului rus de Externe a afirmat că aceeaşi problemă preocupă zeci de state care nu şi-au recuperat datoriile de la Irak şi au semnat importante contracte în domeniul petrolier cu fostul regim irakian. Totodată, diplomatul rus a avertizat că "nu este în interesul SUA să încalce prevederile dreptului internaţional, întrucât nu au de pierdut decât tot firmele americane, deoarece acestea acţionează în afara teritoriului SUA în baza aceleiaşi legislaţii internaţionale. SUA ar trebui să aibă în vedere acest aspect, deoarece deţin cele mai multe companii transnaţionale", a atras atenţia oficialul rus.

Analiştii politici apreciază că Rusia va accepta proiectul american de rezoluţie care prevede ridicarea sancţiunilor economice impuse Irakului, în vederea normalizării relaţiilor cu Statele Unite. Aceştia au declarat că "SUA solicită Rusiei să nu se opună adoptării rezoluţiei care prevede ridicarea sancţiunilor impuse Irakului, cu excepţia embargoului privind vânzările de arme. Rusia este pregătită să acţioneze în consecinţă. Statele Unite doresc ca rolul Naţiunilor Unite să se reducă la minim (...), iar Rusia, în calitate de membru permanent al Consiliului de Securitate ONU, să accepte această situaţie. Acesta este preţul stabilit de americani pentru normalizarea relaţiilor bilaterale. Rusia va trebui să plătească acest preţ". 

"Rusia nu mai menţionează posibilitatea respingerii totale a proiectului american de rezoluţie, însă îşi exprimă speranţa că vor putea fi stabilite acorduri reciproc acceptabile", notează analiştii cotidianului rus "Nezavisimaia Gazeta".

 

 

5. Opinii privind situaţia din Orientul Mijlociu

 

Consilierul preşedintelui SUA pentru probleme de securitate naţională, Condoleezza Rice, a apreciat, la 14 mai a.c., la Washington, că în prezent există o ocazie extraordinară pentru instaurarea păcii în Orientul Mijlociu. "Avem o ocazie extraordinară, graţie victoriei forţelor coaliţiei în Irak, care a dus la înlăturarea unui tiran abominabil şi a unei forţe destabilizatoare din Orientul Mijlociu. Există acest prilej de instaurare a păcii întrucât a apărut o nouă conducere palestiniană, care sperăm că se va delimita de organizaţiile teroriste", a declarat Condoleezza Rice, referindu-se la numirea lui Mahmud Abbas în funcţia de premier palestinian. În opinia oficialului american, noua conducere palestiniană trebuie să "recunoască faptul că un stat palestinian nu poate fi niciodată creat având la bază teroarea, ci numai prin pace şi democraţie". Totodată, C. Rice a solicitat Siriei să "contribuie la stabilizarea situaţiei" din regiune, renunţând la sprijinul acordat grupărilor teroriste. 

Preşedintele Autorităţii Palestiniene, Yasser Arafat, "n-a jucat până în prezent nici un rol în menţinerea păcii între israelieni şi palestinieni", a afirmat, la 19 mai a.c., purtătorul de cuvânt al Casei Albe, Ari Fleischer. "Y. Arafat nu a jucat niciodată un rol util. Nu ştiu ce rol joacă în prezent, dar ştiu că în trecut nu a contribuit cu nimic la rezolvarea conflictului pe cale amiabilă", a declarat oficialul american. El a răspuns astfel întrebărilor legate de posibilele manevre la care s-ar preta Yasser Arafat, pentru a sabota procesul de pace. Declaraţiile lui A. Fleischer urmează acuzelor aduse de responsabilii israelieni la adresa preşedintelui autorităţii palestiniene, în legătură cu încurajarea atentatelor anti-israeliene. "Preşedintele G. W. Bush continuă să creadă că Mahmud Abbas, noul prim ministru palestinian este un reformator", a mai declarat Ari Fleischer, adăugând că "toate părţile implicate ar trebui să pună capăt violenţelor, pentru ca procesul de pace să poată continua". 

Potrivit analiştilor politici, valul de atentate din Israel nu l-a descurajat pe preşedintele George W. Bush, care doreşte continuarea procesului de pace dintre israelieni şi palestinieni, şi a făcut apel, la 19 mai a.c., la încetarea imediată a violenţelor. "Am încredere în capacitatea noastră de a determina progresul procesului de pace", a afirmat preşedintele american. "Foaia de parcurs încă este valabilă", a adăugat el. 

Valul de atentate comise în Israel începând din 17 mai a.c. a avut deja un efect negativ, premierul israelian Ariel Sharon amânându-şi vizita la Washington. Potrivit analiştilor, Administraţia americană este conştientă că va fi foarte greu să convingă guvernul israelian să accepte anumite prevederi ale foii de parcurs, printre care stoparea colonizărilor din teritoriile ocupate, atât timp cât atentatele se vor multiplica. "Există terorişti care vor ca vizita să eşueze, punând bombe şi ucigând", a apreciat George W. Bush. 

Guvernul israelian a emis obiecţii serioase faţă de foaia de parcurs, vizita lui A. Sharon în SUA trebuind să fie o ocazie pentru Administraţia americană de a-l determina să dea dovadă de mai multă bunăvoinţă. Partenerii Statelor Unite din cadrul Cvartetului (ONU, SUA, UE, Rusia) i-au cerut recent lui George W. Bush "să facă presiuni asupra lui A. Sharon pentru ca acesta să accepte planul de pace".

 

 

6. Problema programului nuclear nord coreean

Republica Populară Democrată Coreeană a cerut SUA să abadoneze politica ostilă faţă de Coreea de Nord, în contextul în care preşedintele SUA, George W. Bush, şi omologul sau sud-coreean, Roh Mooh Hyun, s-au pronunţat în favoarea unei soluţionări pe cale paşnică a crizei nucleare nord-coreene. 

"Nu va fi posibilă o soluţionare a problemelor dintre RPD Coreeană şi SUA, inclusiv cea nucleară, decât dacă SUA renunţă la politica ostilă faţă de Coreea de Nord şi abordează dialogul într-o manieră adecvată", apreciază analiştii nord coreeni, care mai adaugă că RPD Coreeană a făcut o propunere "nouă şi curajoasă pentru a diminua preocupările SUA în materie de securitate" în cursul convorbirilor tripartite desfăşurate în aprilie a.c. la Beijing. 

Reprezentanţi ai Coreei de Nord au afirmat că RPD Coreeană va renunţa la pretenţiile sale în domeniul nuclear în cazul semnării unui tratat de neagresiune cu SUA şi a acordării unui ajutor financiar, în timp ce SUA cer abandonarea de către această ţară a programului nuclear, fără a răspunde la propunerea nord-coreeană. Preşedintele sud-coreean, Roh Moo-Hyun, şi-a exprimat îngrijorarea că un conflict armat în peninsula coreeană ar putea reprezenta un dezastru pentru ţara sa, insistând asupra soluţionării crizei pe cale economică şi diplomatică.

În cursul summit-ului ce a avut loc la 14 mai a.c. la Washington, preşedintele SUA, George W. Bush, şi omologul său sud-coreean Roh Moo-Hyun au avertizat Coreea de Nord că nu va fi tolerată nici o armă nucleară. 

Secretarul american al Apărării, Donald Rumsfeld, a apreciat că în Coreea de Nord este nevoie de o economie de piaţă pentru ameliorarea situaţiei civililor. "Situaţia civililor din Coreea de Nord este tulburătoare", a declarat el, referindu-se la problemele din această ţară. "Soluţia este, în opinia mea, sistemul de piaţă, care produce mai mult pentru populaţie decât regimurile despotice şi dictatoriale", a subliniat Donald Rumsfeld. 

Secretarul american al apărării a declarat că starea precară a economiei nord-coreene este determinată de incapacitatea regimului nord coreean de a gestiona fondurile primite din exterior, în condiţiile în care Coreea de Nord beneficiază de ajutoare alimentare masive din partea Statelor Unite şi de un important ajutor financiar acordat de China şi Japonia. 

În luna februarie a.c., Donald Rumsfeld a anunţat că Statele Unite ar putea să-şi retragă o parte din trupele concentrate în zona demilitarizată dintre cele două state coreene, însă preşedintele Roh Moo-Hyun ar putea solicita menţinerea forţelor americane în regiune, în pofida rezervelor sale faţă de un conflict armat. 

 

 

7. Reuniunea Comitetului Miniştrilor Afacerilor Externe ai statelor membre ale Consiliului Europei

 

Comitetul Miniştrilor Afacerilor Externe din cele 45 de state membre ale Consiliului Europei (CoE), cu sediul la Strasbourg, a dezbătut în cursul unei reuniuni formale ce a avut loc, la 15 mai a.c., la Strasbourg, sub preşedinţia şefului diplomatiei malteze, Joe Borg, rolul viitor al acestei organizaţii paneuropene într-o Europă fără clivaje, în perspectiva celui de-al treilea summit al şefilor de stat şi de guvern ai ţărilor membre ale organizaţiei. 

În cursul reuniunii de la Strasbourg, miniştrii s-au pronunţat asupra măsurilor propuse pentru a garanta eficienţa Curţii Europene a Drepturilor Omului (CEDO) şi au examinat posibile acţiuni viitoare ale Consiliului Europei în lupta împotriva traficului cu fiinţe umane, a terorismului şi pentru promovarea liberei circulaţii a persoanelor în "Marea Europă". 

În aceeaşi zi, ministrul Afacerilor Externe al Republicii Moldova, Nicolae Dudău, care-i succede lui Joe Borg în fruntea Consiliului Miniştrilor al CoE, a prezentat programul noii preşedinţii pentru următoarele şase luni. Cele două mari obiective constau în unificarea Europei pe plan politic şi legislativ şi în promovarea diversităţii sociale şi culturale. 

În ceea ce priveşte unificarea europeană pe plan politic şi legislativ, Republica Moldova se va ocupa de pregătirea celui de-al treilea summit al CoE, de implementarea strategiilor post-aderare şi de consolidarea cooperării regionale. În acelaşi timp, R. Moldova, în contextul în care asigură preşedinţia Comitetului de Miniştri al CoE, va încerca să soluţioneze conflictele regionale şi va organiza o conferinţă pe tema "Conflicte regionale în Europa: aspecte ale securităţii democratice şi dosarul Transnistria". 

Potrivit lui Nicolae Dudău, Republica Moldova va depune eforturi pentru implementarea deciziilor Curţii Europene a Drepturilor Omului şi va sprijini acţiunile CoE de combatere a terorismului şi corupţiei, inclusiv adoptarea Convenţiei europene referitoare la lupta împotriva traficului de fiinţe umane. În timpul preşedinţiei Comitetul de Miniştri al CoE, Republica Moldova va monitoriza respectarea, de către statele membre, a obligaţiilor şi angajamentelor asumate şi va asigura coordonarea cu alte organizaţii, în special cu UE şi OSCE. 

În ceea ce priveşte diversitatea culturală şi socială, Nicolae Dudău a precizat că ţara sa, în calitate de preşedinte a Consiliului de Miniştri al CoE, intenţionează să promoveze accesul populaţiei la drepturile sociale, urmând să propună măsuri concrete în acest sens, să asigure sprijinul adecvat serviciilor de sănătate şi de asigurări sociale şi să instituie o structură pan-europeană pentru gestionarea fluxurilor migratorii. N. Dudău a adăugat că ţara sa va încuraja adoptarea, în luna octombrie a.c., în Croaţia, a Declaraţiei pentru dialog intercultural şi pentru prevenirea conflictelor, precum şi crearea unui Acord parţial privind traseele culturale. Republica Moldova doreşte să promoveze dialogul cultural între Europa şi regiunile învecinate, mai ales cu ţările din bazinul mediteraneean, precum şi să implice societatea civilă şi organizaţiile neguvernamentale în activităţile de promovare a diversităţii socio-culturale. 

 

8. Puncte de vedere privind implementarea monedei euro în Marea Britanie

 

Ministrul britanic al finanţelor, Gordon Brown, a cerut, la 14 mai a.c., Uniunii Europene să urgenteze reformele economice, apreciind că acest lucru ar întări sprijinul faţă de UE în Marea Britanie, unde populaţia sceptică ar putea fi consultată în curând, în cadrul unui referendum, despre oportunitatea adoptării monedei unice europene, euro. "Agenda noastră de reforme economice poate uni Europa şi opinia publică din Marea Britanie pentru a ajuta la construirea unui robust consens naţional pentru cauza pro-europeană", a declarat ministrul de finanţe, Gordon Brown. 

Guvernul britanic susţine, în principiu, aderarea ţării la zona euro, iar premierul Tony Blair şi-a exprimat dorinţa de a organiza un referendum pe această temă înainte de viitoarele alegeri, prevăzute pentru anul 2006. Gordon Brown urmează să anunţe, în curând, dacă ţara sa îndeplineşte cele cinci criterii economice pe care Uniunea Europeană le-a impus pentru aderarea la zona euro. 

Gordon Brown a mai afirmat că reformele economice sunt, de asemenea, necesare pentru revigorarea economiei europene. "Cu 15 milioane de europeni fără un loc de muncă, toţi cei care suntem pro-europeni trebuie să ne unim în jurul unei agende a reformei", a mai spus Gordon Brown. 

Potrivit analiştilor economici, cele trei ţări membre ale UE care nu au aderat la euro - Marea Britanie, Suedia şi Danemarca - ar putea să-şi piardă dreptul de vot pentru o serie de probleme economice importante care afectează zona euro, pentru că cei 12 miniştri de finanţe din această zonă au anunţat că vor propune includerea acestei măsuri în viitorul Tratat constituţional al Uniunii. 

Potrivit analiştilor politici, Guvernul britanic ar avea de pierdut dacă ar organiza un referendum privind introducerea monedei euro, însă cei mai mulţi dintre cetăţeni doresc organizarea unui referendum înainte de adoptarea unei Constituţii europene. Conform unui sondaj "YouGov", doi alegători din trei apreciază că Marea Britanie trebuie să rămână independentă şi să nu se implice într-o Europă şi mai strictă. Dintre persoanele intervievate, 83% apreciază că deciziile de acest gen trebuie adoptate prin referendum, în timp ce 77% consideră că Marea Britanie este "şantajată" să devină un stat european, care să respecte în totalitate regulile impuse de Uniunea Europeană. 

Împotriva introducerii monedei euro ar vota 60% dintre britanici, în timp ce doar 31% sunt în favoarea monedei europene. 

Un alt sondaj de opinie publicat de cotidianul "The Sun", realizat pe un eşantion de 1.005 persoane, arată că 81% dintre britanici nu ştiu nimic despre Convenţia pentru Viitorul Europei, care, în timpul summit-ului UE din luna iunie a.c., din Grecia, va prezenta proiectul final al unei Constituţii europene. Dintre cei care au cunoştinţă de existenţa acesteia, 83% nu înţeleg despre ce este vorba, iar 60% nu sunt de acord cu sporirea autorităţii Uniunii Europene. 84% dintre persoanele intervievate de "The Sun" solicită organizarea unui referendum înainte ca Marea Britanie să aprobe un nou tratat european.

 

9. Stadiul evoluţiei contracarării SARS

 

Reprezentanţi ai ţărilor membre NATO şi din state asociate sau nominalizate la aderare, împreună cu experţi OMS şi membri ai Academiei de Ştiinţe a Federaţiei Ruse, reuniţi la Sankt Petersburg, la 15 mai a.c., în cadrul semninarului cu tema "Intensificarea pregătirii în cazul unei pandemii de gripă, prin cooperarea sistemului militar cu cel civil", au ajuns la concluzia că Sindromul Acut Respirator Sever în zonele fierbinţi poate fi controlat.

Potrivit experţilor, concluziile reuniunii, au fost că evoluţia focarelor în zonele "fierbinţi" indică faptul că SARS poate fi controlat. În absenţa unui vaccin şi a unui antiviral cu eficacitate înaltă, ribavirinul în doze mari poate influenţa evoluţia sindromului, modul concret de control al SARS fiind întreruperea lanţului de transmisie de la persoanele infectate la cele sănătoase. În marea majoritate a cazurilor, virusul conţinut în picăturile infectate este răspândit prin contact direct cu persoanele bolnave, în intervalul de una-două zile înainte de debutul bolii, când acestea strănută sau tuşesc.

Reducerea numărului de persoane expuse şi eventual întreruperea lanţului de transmisie pot fi obţinute prin trei măsuri: 

- detecţia cazurilor, 

- izolarea bolnavilor, 

- supravegherea persoanelor care s-au aflat în contact cu bolnavii. 

Detecţia cazurilor are ca scop principal identificarea bolnavilor cu SARS cât mai curând posibil după debutul bolii. După depistarea bolnavilor, următoarea măsură este izolarea promptă a acestora, în unităţi special echipate, unde managementul cazurilor se face conform procederilor stricte de control al infecţiei. A treia măsură, la fel de importantă, este identificarea şi urmărirea contactelor fiecărui caz suspect sau probabil timp de zece zile (durata maximă de incubaţie), prin control pasiv (autocontrol) sau activ (vizita la domiciliu) şi, unde este posibil, izolarea voluntară la domiciliu.

Aceste măsuri limitează numărul zilnic de contacte posibile ale fiecărui caz potenţial infecţios. Ele scurtează timpul care se scurge între debutul bolii şi izolarea pacientului, reducând astfel şi posibilitatea de transmitere a virusului la alte persoane. Eficienţa măsurilor este reflectată de un indicator important al transmisiei bolii - numărul efectiv de reproducere, care este numărul mediu de cazuri noi determinate de fiecare caz de infectare. Dacă fiecare pacient SARS infectează mai mult de o persoană, atunci numărul de cazuri noi va creşte în timp. În cazul în care un pacient cu SARS infectează o singură persoană, atunci numărul de noi cazuri va fi staţionar. Când numărul mediu de noi cazuri infectate de fiecare caz cu SARS este mai mic de unu, înseamnă că focarul este în declin şi că se va stinge. Acolo unde aceste măsuri au fost aplicate evoluţia focarelor de SARS a fost controlată şi numărul de cazuri noi şi implicit decesele au scăut semnificativ.

În ceea ce priveşte managementul cazurilor, Organizaţia Mondială a Sănătăţii (OMS) atenţionează că un singur caz internat într-un spital care nu dispune de dotările adecvate poate sta la originea unui nou focar. De asemenea, organizaţia mondială recomandă cu insistenţă respectarea de către clinicienii care îngrijesc bolnavii cu SARS a unor precauţii standard (igiena mâinilor, halat, mască, mănuşi).

Trebuie menţionat că riscul apariţiei unui focar de SARS depinde nu atât de numărul de cazuri suspecte, cât de numărul de cazuri noi care apar printr-o transmitere locală de la un caz index.

